Deuote et in Christo sibi dilecte domine Gudnildi(s) Johans dotter ffrater Olaus Henrici ordinis fratrum predicatorum, prior conventus Viburgensis, salutem in Domino et augmentum continuum celestium graciarum. Existente vestre, vt audiui, erga fratres nostri conuentus deuocionis affeccione et illius vsque in finem perdurante fauorabili continvacione vestro, satisfacere cupiens desiderio vobis plenarium remissionen omnium peccatorum semel in vita et semel in mortis articulo, a summo pontifice Innocencio octauo racione huiusmodi confraternitati collatam, ac omnium missarum, oracionum, predicacionum, vigiliarum, ieiuniorum, abstinenciarum, laborum, ceterorumque bonorum, quæ per fratres nostri conuentus fieri donauerit copiosa clemencia saluatoris, participacionem concedo tenorepresencium specialem, vt multiplici suffragiorum presidio et hic augmentum gracie et in futuro mereaminj vite eterne premium possidere. Volo insuper et ordino, vt anima vestra post decessum vestrum fratrum tocius conuentus suffragiis [fruatur et?] in nostro capittulo, cum vester obitus ibidem fuerit denunciatus, idem officium fiat pro vobis quemadmodum pro fratribus nostris est consuetum; jn quorum omnium robur et euidens testimonium officii mei sigillum est appensum. Datum anno Dominj MD 2:o. Fforma absolucionis: Misereatur tui etc. Dominus Jhesus Christus per suam piissimam misericordiam te absoluat. Et ego auctoritate ipsius mihi commissa et tibi concessa a sanctissimo domino nostro domino Jnnocencio papa VIII (ego) absoluo te ab omnibus peccatis tuis, de quibus corde contritus et ore confessus es et de quibus memoriam non habes nec recordaris, vsque ad presentem diem et restituo te illi jnnocencie et puritati, jn qua eras, quando baptizatus fuisti, jn quantum claues sancte matris ecclesie se extendunt, remittoque tibi penas purgatorij, quas propter culpas et offensus contra Deum et proximum et teipsum commissas incurristi. In nomine – – – – –